Wagte dood wat kragkabels beveiligFoto bloot ter illustrasie. (Foto: Unsplash) Twee wagte wat ŉ kabeldiefstalbrandpunt in Johannesburg beveilig het, is Donderdagaand dood nadat hulle deur ŉ onbekende aantal mans oorrompel is. Dit kom net ŉ dag nadat veiligheidswagte naby Melrose deur gewapende mans aangehou is. City Power het die afgelope paar maande gewapende sekuriteit by sy verskeie installasies verhoog weens die toename in diefstal en vandalisme. Isaac Mangena, woordvoerder van City Power, sê die wagte het kort voor hul dood ŉ vragmotor vol gebrande koperkabels van ondergrondse tonnels na die stad se bergingsfasiliteit in Booysens begelei. Die stad se ondergrondse tonnels het vroeër vandeesweek aan die brand geraak en van die infrastruktuur is gevolglik beskadig. Die wagte het om 22:00 by ŉ kiosk in Carrstraat stilgehou. Daar word gedurig by dié winkel ingebreek om toegang tot die tonnels, en dus koperkabels, te verkry. “Hulle het die winkel geïnspekteer en na hul voertuig teruggekeer om ŉ kort veiligheidsverslag te skryf,” sê Mangena. “Dit is egter toe dat gewapende mans aan die bestuurder- sowel as die passasierskant verskyn en albei wagte doodgeskiet het.” Die verdagtes het die liggame van die wagte uit die voertuig gehaal en een vuurwapen gebuit. Dit is nie bekend of die boosdoeners enige koperkabels gebuit het nie. Die polisie is ontbied en meer as 10 gebruikte patrone is op die toneel aangetref. ŉ Ondersoek na die moorde is reeds van stapel gestuur. “Die jongste moorde wys net hoe brutaal en gevaarlik die kabeldiewe geword het,” sê hy. “Dit bevestig ook ons teorie dat kabeldiefstal verband hou met georganiseerde misdaad wat nie net deur gewone mense gepleeg word nie, maar deur swaargewapende bendes wat toegerus is met die nodige hulpbronne.” Lede van ŉ gekontrakteerde veiligheidsmaatskappy is ook Woensdag by die Cydna-substasie naby Melrose deur gewapende mans aangehou. Hoewel hulle ongedeerd van die voorval afgekom het, is 12 koperkabels van die substasie gesteel. City Power se waarnemende uitvoerende hoof, Tshifularo Mashava, het haar meegevoel met die families van die twee sekuriteitsbeamptes betuig.